钦定古今图书集成/明伦汇编/官常典/第531卷 > 百家奴
## 钦定古今图书集成/明伦汇编/官常典/第531卷 > 百家奴

按《元史唆都传》：“唆都子百家奴，至元五年，从元帅阿
术攻襄阳，筑新城，数立功。七年，以质子从郡王合达
败宋兵于灌子滩。八年夏四月，宋殿帅范文虎等督
促粮运，输之襄阳，昼夜不绝。百家奴乘战船顺流至
鹿门山，欲塞宋粮道，出击范文虎军，累获战功，于是
河南行省命为管军总把。后隶丞相伯颜麾下，擢为”
知印。从攻鄂州，宋都统赵五帅诸军来迎战，百家奴
深入却敌，身被数创。攻沙洋，立云梯于东角楼，登城
力战，破之，夺其旗帜、弓矢、衣甲。攻新城，先登拔之，宋
将王安抚弃城宵遁。伯颜以百家奴前后战功上闻，
世祖大悦，曰：“此人之名，朕心不忘，兵还时大用之，朕
不食言也。今且以良家女及银碗一”赐之，以为左验。
从围汉阳，自沙武口曳船入江，宋制置夏贵来迎战，
百家奴与暗荅孙突入敌阵击之，宋兵奔溃，遂登江
南岸，获其战船器甲甚多。转战至黄州，会日暮，追击
夏贵至白虎山，夜分乃还。未几，复攻破金牛坝。十二
年春正月，与千户薛赤干取鸡笼洞，还至瑞昌县，遇
夏贵溃兵，复击败之。是时，宋遣兵救瑞昌，未至而县
已下矣。复击宋救兵，得宋所执北兵五人来归。围江
州，宋安抚吕师夔以城降。东定池州，击宋平章贾似
道及孙虎臣于丁家洲，追逐百里馀，夺战船五艘及
旗帜、器甲。摛宋统制王文虎因定黄池，略地宣州，百
家奴为前锋，与敌兵战喃呢湖，败之，夺其战船三百
艘，太平州亦望风款附。其父唆都因说下建康。于是
伯颜令谒只里论诸将功，遂赏百家奴银二锭以旌
之，仍命为管军总把。俄从伯颜入朝，加进义校尉，赐
银符，为管军总把。攻丹阳、吕城，破常州，皆有功。至苏
州，宋守臣王安抚以城降。秀州、湖州，皆不烦兵而下。
诸军乘胜直趋临安，宋主出降。十三年，领新附军守
镇江。未几，复从平章博鲁欢攻泰、寿二州，中创，遂罢
攻。后数日，与万户叶了虔将兵攻泰州新城，百家奴
力疾先登，破之，复被两创。已而从阿术攻下扬州诸
郡，得宋制置李庭芝、都统姜才，以功陞武略将军，赐
金符，为管军总管，镇高邮、白马湖。是时，行省以“百家
奴袭父唆都郢复州招讨”使，建康宣抚使，仍领本翼
军。顷之，徇地福建，行定衢、婺、信等州城邑。至新安县，
击斩宋赵监军、詹知县，擒江通判。道与畬军遇，疾战
败之，鼓行而东，沈安抚以建宁府降。攻陷南剑州，张
清、聂文庆遁去，闽清、怀安二县，传檄而定。至福州，谕
以威德，王安抚率众出降。攻破兴化，擒陈安抚及白
牒都统。别击东华乡张世杰军于泉州。俄领诸军乘
战船入海，追逐张世杰于惠州甲子门，进至同安县
荅关寨，濒海县镇悉招谕下之。白望丹、王虎陈以战
船三千馀艘来降。冬十二月，宋二王遣倪宙奉表诣
军门降，遂进兵至广州，诸郡县以次降附。明年春正
月，振旅而还，复攻下德胜等寨，至蒲仙江，聂文庆复
败走，攻潮州破之，诛马发等数人，广东遂平。三月，引
宙奉降表来朝，未至，授昭勇大将军，赐虎符、管军万
户。七月，遂朝于上都，升镇国上将军、海外诸蕃宣慰
使，兼福建道市舶提举，仍领本翼军守福建。俄兼福
建道长司宣愿使、都元帅。是时，福建多水灾，百家奴
出私钱市米以赈贫民，全活者甚众。十七年，朝京师，
加正奉大夫、宣慰使都元帅。二十二年，从父唆都征
交趾，唆都力战死之。百家奴遂与脱欢引兵薄交趾
境，水陆转战，战辄有功。二十五年，驿召至南京宣慰
司，命括五路民马。二十七年，除建康路总管。武宗即
位，迁镇江路总管。至大四年，金疮发，卒于家。